## Pravilnik o iskaznici i znaku fitosanitarnog inspektora

### NN 32/2006 (22.3.2006.), Pravilnik o iskaznici i znaku fitosanitarnog inspektora

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**839**

Na temelju članka 62. stavka 2. Zakona o biljnom
zdravstvu (»Narodne novine«, br. 75/05), ministar
poljoprivrede, šumarstva i vodnoga gospodarstva donosi

## PRAVILNIK

### O ISKAZNICI I ZNAKU FITOSANITARNOG INSPEKTORA

Članak 1.

Ovim se Pravilnikom propisuju obrazac službene
iskaznice i izgled službenoga znaka fitosanitarnog
inspektora Ministarstva poljoprivrede, šumarstva i vodnoga gospodarstva (u daljnjem
tekstu: Ministarstvo), način izdavanja službene iskaznice i znaka fitosanitarnog inspektora te način vođenja očevidnika o
izdanim i vraćenim službenim iskaznicama i znakovima fitosanitarnog
inspektora.

Članak 2.

(1) Službena iskaznica fitosanitarnog
inspektora (u daljnjem tekstu: iskaznica) pravokutnog je oblika, veličine 85 ×
55 mm, a izrađuje se od punijeg papira bijele boje i
zaštićuje ovitkom od prozirne plastične mase.

(2) Obrazac iskaznice tiskan je uz ovaj
Pravilnik i njegov je sastavni dio.

Članak 3.

Obrazac iskaznice sadrži:

1. na prednjoj strani:

a) na gornjoj lijevoj strani: grb Republike
Hrvatske,

b) desno od grba Republike Hrvatske, natpis:
»REPUBLIKA HR­VATSKA«,

c) ispod njega natpis: »MINISTARSTVO
POLJOPRIVREDE, ŠUMARSTVA I VODNOGA GOSPODARSTVA«,

d) naziv: »ISKAZNICA FITOSANITARNOG INSPEKTORA«,

e) ime i prezime fitosanitarnog
inspektora,

f) na desnoj strani: mjesto za fotografiju
veličine 28 × 32 mm,

g) broj iskaznice.

2. na poleđini:

a) tekst o ovlastima nositelja iskaznice,

b) evidencijski broj,

c) nadnevak izdavanja,

d) mjesto za pečat i potpis ovlaštene osobe
Ministarstva,

e) stalno odobrenje za kretanje i zadržavanje na
području svih graničnih prijelaza u Republici Hrvatskoj,

f) mjesto za pečat i potpis ovlaštene osobe Ministarstva
unutarnjih poslova.

Članak 4.

(1) Službeni znak fitosanitarnog
inspektora (u daljnjem tekstu: znak) izrađuje se od metala: podloga je mjedena,
a aplikacija sjajno niklana.

(2) Veličina znaka je 60 × 55 mm.

(3) Znak ima oblik stiliziranoga kruga. U
središtu znaka, na pozlaćenom prostoru, smješten je grb Republike Hrvatske,
čija su polja izvedena u crvenom i bijelom emajlu, a kruna u vidu reljefa, boje
podloge. Na dijelu podloge koji okružuje grb prikazan je zrakasti motiv.
Središnji dio znaka okružuje sjajni niklani prsten na
kojem je emajlom tamnozelene boje ispisan tekst: »FITOSANITARNA INSPEKCIJA«.
Grb Republike Hrvatske i niklani prsten okruženi su
hrvatskim pleterom, koji je izveden u mjedenom reljefu. Na vršnom dijelu znaka
istaknuta su slova: »RH« (Republika Hrvatska), u boji podloge. Preko donje
četvrtine znaka proteže se sjajna niklana lenta,
jednake širine kao prsten oko središnjega dijela znaka, koja djelomično
prekriva pleter. Na lenti je emajlom tamnozelene boje ispisan dvoznamenkasti
broj znaka.

(4) Izgled znaka tiskan je uz ovaj Pravilnik i
njegov je sastavni dio.

(5) Za poleđinu znaka pričvršćena je lisnata
opruga od perne bronce.

Članak 5.

(1) Iskaznica i znak nose se u pripadajućem
kožnom povezu.

(2) Kožni povez iz stavka 1. ovoga članka crne
je boje, trodijelni, s dvostrukim pregibom. Veličina svakoga dijela je 8 × 12
cm.

(3) Na prednjoj strani kožnoga poveza,
zlatotiskom su otisnuti grb Republike Hrvatske i ispod njega, u dva retka,
natpis: »FITOSANITARNA INSPEKCIJA«.

Članak 6.

Iskaznicu i znak, s pripadajućim kožnim povezom,
izdaje Ministarstvo.

Članak 7.

(1) Tajništvo Ministarstva vodi očevidnik o
izdanim i vraćenim iskaznicama i znakovima.

(2) Očevidnik iz stavka 1. ovoga članka sadrži:

1. evidencijski broj,

2. ime i prezime fitosanitarnog
inspektora,

3. broj iskaznice,

4. broj znaka,

5. klasifikacijsku oznaku i urudžbeni broj
rješenja o postavljenju u zvanje fitosanitarnog
inspektora (u daljnjem tekstu: inspektor),

6. nadnevak izdavanja iskaznice i znaka,

7. nadnevak vraćanja iskaznice i znaka,

8. rubriku za potpis inspektora,

9. rubriku za napomene.

Članak 8.

Iskaznica vrijedi od dana njezina izdavanja do
prestanka ovlaštenja za obavljanje poslova fitosanitarnog
inspektora.

Članak 9.

(1) Inspektor koji izgubi iskaznicu ili znak ili
na drugi način ostane bez iskaznice ili znaka obvezan je o tome odmah
izvijestiti neposredno nadređenog službenika.

(2) Nova iskaznica ili znak izdat će se nakon
što se u »Narodnim novinama« oglasi
da su iskaznica ili znak izgubljeni ili na drugi način nestali i proglasi ih se nevažećima.

(3) Troškove oglašavanja u »Narodnim novinama«
snosi inspek­tor koji je izgubio iskaznicu ili znak
ili je na drugi način ostao bez njih.

(4) U slučaju kad je gubitak ili nestanak
iskaznice ili znaka posljedica namjere ili krajnje nepažnje inspektora,
troškove izdavanja nove iskaznice ili znaka snosi sam inspektor.

Članak 10.

(1) Inspektor kojemu prestane državna služba ili
koji bude postavljen u drugo zvanje, obvezan je prilikom primitka rješenja o
prestanku državne službe ili postavljenju u drugo zvanje Tajništvu Ministarstva
vratiti iskaznicu i znak.

(2) Vraćena iskaznica se poništava.

(3) Inspektoru će se privremeno, do okončanja
postupka, oduzeti iskaznica i znak ako se protiv njega vodi istraga ili je
protiv njega podignuta optužnica, ili zbog drugih opravdanih razloga, ako
postoji opasnost od zlouporabe službene dužnosti.

Članak 11.

(1) Iskaznice i znakovi graničnog inspektora za
zaštitu bilja izdani u skladu s Pravilnikom o iskaznici i znaku graničnog inspek­tora za zaštitu bilja (»Narodne novine«, br. 43/92) zamijenit će se iskaznicama i znakovima izdanim
u skladu s ovim Pravilnikom u roku od 60 dana od dana njegova stupanja na
snagu.

(2) Odmah po primitku iskaznice i znaka izdanih
na temelju ovoga Pravilnika, inspektor je obvezan Tajništvu Ministarstva
vratiti iskaznicu i znak graničnoga inspektora za zaštitu bilja.

(3) Vraćene iskaznice i znakovi graničnoga
inspektora za zaštitu bilja poništavaju se.

Članak 12.

Stupanjem na snagu ovoga Pravilnika prestaje
važiti Pravilnik o iskaznici i znaku graničnog inspektora zaštite bilja
(»Narodne novine«, br. 43/92).

Članak 13.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 011-02/06-01/30

Urbroj: 525-01-06-1

Zagreb, 14. ožujka 2006.

Ministar

**Petar Čobanković**, v. r.

OBRAZAC ISKAZNICE
FITOSANITARNOG INSPEKTORA

![](dodatni/353308.gif)

IZGLED ZNAKA
FITOSANITARNOG INSPEKTORA

![](dodatni/353309.gif)

Pravilnik, NN 32/2006-839